เอกสารแนบ 5 อื่น ๆ

1. รายงานคณะกรรมการตรวจสอบ

2. รายงานคณะกรรมการกำหนดค่าตอบแทนและสรรหา

3. รายงานคณะกรรมการธรรมาภิบาล

4. รายงานความรับผิดชอบของคณะกรรมการต่อรายงานทางการเงิน

5. หนังสือรับรองบริษัท

รายงานคณะกรรมการตรวจสอบ

เสนอต่อผู้ถือหุ้นของบริษัท กรุงเทพประกันภัย จำกัด (มหาชน)

คณะกรรมการตรวจสอบ บริษัท กรุงเทพประกันภัย จำกัด (มหาชน)
ประกอบด้วยกรรมการอิสระจำนวน 3 ท่าน โดยมี นายกองเอก เปล่งศักดิ์ ประกาศเภสัช
เป็นประธานคณะกรรมการตรวจสอบ นางสาว พจนีย์ ธนวรานิช และ นาย ช.นันท์ เพ็ชญไพศิษฏ์
เป็นกรรมการตรวจสอบ มีวาระการดำรงตำแหน่ง 3 ปี

ในปี 2563 คณะกรรมการตรวจสอบได้จัดการประชุมร่วมกับ ประธานคณะผู้บริหาร
ผู้ช่วยกรรมการผู้อำนวยการใหญ่รับผิดชอบฝ่ายบัญชีและการเงินและเลขานุการบริษัท
รองผู้อำนวยการอาวุโสสำนักตรวจสอบ รวม 4 ครั้ง
และประชุมร่วมกับผู้สอบบัญชีโดยไม่มีฝ่ายบริหารร่วมประชุมด้วย รวม 2 ครั้ง
เพื่อปฏิบัติหน้าที่ตามที่ได้รับมอบหมายจากคณะกรรมการบริษัทฯ สรุปสาระสำคัญได้ดังนี้

1.  การสอบทานรายงานการเงินของบริษัทฯ
    พิจารณาสอบทานรายงานทางการเงินรายไตรมาสและรายงานทางการเงินประจำปีของบริษัทฯ
    ร่วมกับฝ่ายบริหารและผู้สอบบัญชี เพื่อให้มั่นใจว่ารายงานทางการเงินของบริษัทฯ
    ได้จัดทำขึ้นอย่างถูกต้องตามที่ควรในสาระสำคัญตามมาตรฐานรายงานทางการเงิน
    และมีการเปิดเผยข้อมูลอย่างเพียงพอ ครบถ้วน และเชื่อถือได้
    พร้อมทั้งให้ข้อเสนอแนะเพื่อปรับปรุง รวมทั้งการติดตามผลเพื่อเกิดประโยชน์ต่อบริษัทฯ

2.  การดูแลระบบการควบคุมภายในของบริษัทฯ และการปฏิบัติตามข้อกำหนดของกฎหมาย
    พิจารณาสอบทานและให้ความเห็นชอบแผนการตรวจสอบของสำนักตรวจสอบประจำปี 2563
    การสอบทานรายงานผลการตรวจสอบตามแผนงาน
    รวมถึงการให้ข้อเสนอแนะเพื่อให้การปฏิบัติงานของสำนักตรวจสอบเกิดประสิทธิภาพและประสิทธิผล
    ตลอดจนการแลกเปลี่ยนข้อคิดเห็นและให้ข้อเสนอแนะแก่ฝ่ายบริหารในการติดตามให้มีการปรับปรุงแก้ไขในประเด็นที่สำคัญตามรายงานการตรวจสอบ
    เพื่อให้มั่นใจว่าบริษัทฯ มีระบบการควบคุมภายในที่ดีและมีการปฏิบัติงานที่ถูกต้องตามกฎหมาย
    ข้อบังคับ และระเบียบปฏิบัติที่เกี่ยวข้อง

3.  การดูแลไม่ให้เกิดความขัดแย้งทางผลประโยชน์ พิจารณาสอบทานรายการระหว่างบริษัทฯ
    และบุคคลที่เกี่ยวโยงกันซึ่งอาจทำให้เกิดความขัดแย้งทางผลประโยชน์กับบริษัทฯ
    เพื่อให้เกิดความโปร่งใสและเป็นรายการจริงในการดำเนินธุรกิจปกติไม่มีผลกระทบต่อบริษัทฯ
    อย่างมีนัยสำคัญ

4.  การพิจารณาคัดเลือกและเสนอแต่งตั้งผู้สอบบัญชี พิจารณาและนำเสนอต่อคณะกรรมการบริษัทฯ
    เพื่อขออนุมัติที่ประชุมผู้ถือหุ้น แต่งตั้งนางสาวรัชดา ยงสวัสดิ์วาณิชย์ และ/หรือ นางสาวสมใจ
    คุณปสุต และ/หรือ นางสาวรัตนา จาละ และ/หรือ นางสาวณริศรา ไชยสุวรรณ แห่งบริษัท
    สำนักงาน อีวาย จำกัด เป็นผู้สอบบัญชีสำหรับปี 2563 โดยมีค่าตอบแทน 2,850,000 บาท

5.  การปฏิบัติหน้าที่อื่น ๆ ดูแลและให้ข้อแนะนำแก่ฝ่ายบริหารในด้านการบริหารจัดการ
    เพื่อให้เกิดการตรวจสอบและถ่วงดุลอำนาจอย่างเหมาะสม
    การบริหารความเสี่ยงเพื่อลดผลกระทบที่อาจมีต่อการดำเนินธุรกิจของบริษัทฯ
    รวมถึงการติดตามดูแลให้มีการปฏิบัติตามนโยบายการกำกับดูแลกิจการที่ดี
    เพื่อสร้างความเชื่อมั่นแก่ผู้ถือหุ้น ผู้ลงทุน และผู้เกี่ยวข้องทุกฝ่าย

คณะกรรมการตรวจสอบพิจารณาแล้วเห็นว่าบริษัทฯ ได้ปฏิบัติตามนโยบายการกำกับดูแลกิจการที่ดี
มีระบบการควบคุมภายในอย่างเพียงพอ มีการบริหารความเสี่ยงอย่างมีประสิทธิภาพ
รายการที่เกี่ยวโยงกันเป็นรายการปกติทางการค้า มีการปฏิบัติงานถูกต้องตามกฎหมาย ข้อบังคับ
และระเบียบปฏิบัติที่เกี่ยวข้อง รายงานทางการเงินทำขึ้นอย่างถูกต้องตามที่ควร
มีการเปิดเผยข้อมูลเพียงพอตามมาตรฐานบัญชี และมีระบบการกำกับดูแลกิจการที่น่าเชื่อถือ

[]

(นายกองเอก เปล่งศักดิ์ ประกาศเภสัช)

ประธานคณะกรรมการตรวจสอบ

รายงานคณะกรรมการกำหนดค่าตอบแทนและสรรหา

เรียน ท่านผู้ถือหุ้น

คณะกรรมการกำหนดค่าตอบแทนและสรรหา มีหน้าที่ในการดูแลสัดส่วน จำนวน
องค์ประกอบของคณะกรรมการให้เหมาะสมกับองค์กร
และพิจารณาสรรหาบุคลากรเพื่อทดแทนกรรมการ ประธานคณะผู้บริหาร และผู้อำนวยการใหญ่
ในกรณีครบวาระ ลาออก หรือกรณีอื่นๆ รวมทั้งกำหนดนโยบายค่าตอบแทนและผลประโยชน์อื่นๆ
ของคณะกรรมการ ประธานคณะผู้บริหาร และผู้อำนวยการใหญ่
ให้เหมาะสมกับภาระหน้าที่และความรับผิดชอบ
ตลอดจนดูแลแผนการสืบทอดตำแหน่งของประธานคณะผู้บริหาร และผู้อำนวยการใหญ่ เนื่องด้วย
การสรรหาบุคลากรที่มีคุณภาพมาดำรงตำแหน่งที่สำคัญของบริษัทฯ
จะช่วยผลักดันให้วิสัยทัศน์และนโยบาย เป็นไปอย่างมีประสิทธิภาพ
รวมทั้งการกำหนดค่าตอบแทนที่เหมาะสม เป็นปัจจัยที่ช่วยสร้างแรงจูงใจในการทำงาน
ให้เกิดประสิทธิผล ดังนั้น ในปี 2563 จึงได้สรรหากรรมการบริษัท 1 ท่าน
ทดแทนกรรมการบริษัทที่ลาออก เพื่อช่วยกำกับการดูแลการบริหารงานของบริษัทฯ
พร้อมทั้งสร้างผลการดำเนินงานที่เป็นประโยชน์แก่ผู้ถือหุ้นและ ผู้มีส่วนได้ ส่วนเสียทุกกลุ่ม
โดยการสรรหามาจากบุคลากรภายนอกบริษัท

คณะกรรมการกำหนดค่าตอบแทนและสรรหาได้ปฏิบัติหน้าที่ตามที่ได้รับมอบหมายอย่างรอบคอบ
ระมัดระวัง สมเหตุสมผล โดยพิจารณาค่าตอบแทน จากปัจจัยภายในและภายนอก
เปรียบเทียบกับเป้าหมายของบริษัทที่กำหนดไว้ ดังนั้น การพิจารณาค่าตอบแทนของกรรมการในปี
2563 ที่ประชุม ผู้ถือหุ้นได้พิจารณาเห็นชอบให้กำหนดค่าตอบแทนเป็นจำนวนเงิน 16 ล้านบาท
จากเดิม 12.5 ล้านบาท

ในปี 2563 คณะกรรมการกำหนดค่าตอบแทนและสรรหามีการประชุม 2 ครั้ง
และได้เปิดเผยค่าตอบแทนกรรมการ และค่าตอบแทนผู้บริหารไว้ในรายงานประจำปีฉบับนี้
เพื่อความโปร่งใสในการตรวจสอบ

[]

(นายสิงห์ ตังทัตสวัสดิ์)

ประธานคณะกรรมการกำหนดค่าตอบแทนและสรรหา

รายงานคณะกรรมการธรรมาภิบาล

คณะกรรมการบริษัทฯ ได้ให้ความสำคัญกับหลักธรรมาภิบาลเป็นอย่างยิ่ง เนื่องจากเล็งเห็นว่า
ระบบธรรมาภิบาลเป็นการบริหารจัดการองค์กรอย่างโปร่งใส ถูกต้อง เป็นธรรม
และสามารถตรวจสอบได้ ดังนั้น บริษัทฯ
จึงดำเนินธุรกิจตามหลักจริยธรรมและแนวทางการกำกับดูแลกิจการที่ดี
ควบคู่ไปกับการมีความรับผิดชอบต่อสังคม ชุมชน และสิ่งแวดล้อม
เพื่อพัฒนาการบริหารจัดการของบริษัทฯ ให้มีประสิทธิภาพและประสิทธิผล
อันเป็นการสร้างความมั่นใจแก่ผู้ถือหุ้น นักลงทุน ผู้มีส่วนได้เสีย ผู้ที่เกี่ยวข้องทุกฝ่าย
นำไปสู่การสร้างความเจริญก้าวหน้าในเชิงธุรกิจ
ที่ก้าวไปพร้อมกับการมีส่วนร่วมในการพัฒนาสังคมอย่างยั่งยืนษัท

คณะกรรมการบริษัทฯ ได้แต่งตั้งคณะกรรมการธรรมาภิบาล จำนวน 3 ท่าน ประกอบด้วย
นายวีระศักดิ์ สุตัณฑวิบูลย์ เป็นประธานคณะกรรมการธรรมาภิบาล นางณินทิรา โสภณพนิช
และนายพนัส ธีรวณิชย์กุล เป็นกรรมการธรรมาภิบาล วาระการดำรงตำแหน่ง 3 ปี
มีหน้าที่รับผิดชอบในการพิจารณากำหนดและทบทวนนโยบายการกำกับดูแลกิจการและจรรยาบรรณในการดำเนินธุรกิจ
กำกับดูแลให้กรรมการ ผู้บริหาร และพนักงานปฏิบัติตามหลักการกำกับดูแลกิจการที่ดี
พร้อมทั้งเสนอแนะแนวปฏิบัติด้านการกำกับดูแลกิจการต่อคณะกรรมการบริษัทฯ

ในปี 2563 คณะกรรมการธรรมาภิบาล
ได้จัดให้มีการประชุมเพื่อติดตามการดำเนินงานด้านการกำกับดูแลกิจการ ความรับผิดชอบต่อสังคม
ชุมชน สิ่งแวดล้อม และการพัฒนาอย่างยั่งยืน โดยสรุปสาระสำคัญ ได้ดังนี้

1. พิจารณาทบทวนและปรับปรุงนโยบายการกำกับดูแลกิจการ ให้มีความเหมาะสมและเป็นปัจจุบัน
สอดคล้องกับหลักการกำกับดูแลกิจการที่ดีสำหรับบริษัทจดทะเบียน ปี 2560 (CG Code)
ของสำนักงานคณะกรรมการกำกับหลักทรัพย์และตลาดหลักทรัพย์ (“กลต.”)
และการกำกับดูแลกิจการที่ดีของบริษัทประกันภัยวินาศภัยของสำนักงานคณะกรรมการกำกับและส่งเสริมการประกอบธุรกิจประกันภัย
(“คปภ.”) เพื่อเป็นการยกระดับมาตรฐานการดำเนินธุรกิจให้เกิดความเป็นธรรม โปร่งใส
สามารถสร้างผลตอบแทนและเพิ่มมูลค่าระยะยาวให้กับผู้ถือหุ้น

2. พิจารณาทบทวนการนำหลักปฏิบัติตามหลักการกำกับดูแลกิจการที่ดีสำหรับบริษัท จดทะเบียน ปี
2560 (CG Code) ของสำนักงานคณะกรรมการกำกับหลักทรัพย์และตลาดหลักทรัพย์
มาปรับใช้ตามบริบททางธุรกิจของบริษัทฯ เพื่อให้การดำเนินธุรกิจของบริษัทฯ
มีผลประกอบการที่ดีในระยะยาว และสร้างคุณค่าอย่างยั่งยืน
พร้อมทั้งเปิดเผยข้อมูลในแบบแสดงรายการข้อมูลประจำปี (แบบ 56-1) และรายงานประจำปี
(แบบ 56-2)

3. พิจารณาทบทวนนโยบายธรรมาภิบาลการลงทุน (I Code)
เพื่อเป็นแนวทางปฏิบัติสำหรับกรรมการ ผู้บริหาร และพนักงาน
ในการบริหารจัดการด้านลงทุนให้มีประสิทธิภาพ

4. กำกับดูแลและสนับสนุนให้บริษัทฯ ปฏิบัติตามหลักการกำกับดูแลกิจการที่ดี ส่งผลให้บริษัทฯ
ได้รับผลประเมินการกำกับดูแลกิจการตามโครงการสำรวจการกำกับดูแลกิจการบริษัท จดทะเบียน
ประจำปี 2563 (Corporate Governance Report of Thai Listed Companies : CGR)
ที่จัดโดยสมาคมส่งเสริมสถาบันกรรมการบริษัทไทย ระดับ “ดีเลิศ”

5. พิจารณาทบทวนจรรยาบรรณในการดำเนินธุรกิจของบริษัทฯ เพื่อเป็นแนวทางปฏิบัติโดยเคร่งครัด
สำหรับกรรมการ ผู้บริหาร พนักงาน
และการอบรมความรู้เรื่องจรรยาบรรณในการดำเนินธุรกิจของบริษัทฯ ให้แก่พนักงานบริษัทฯ
ทุกระดับ

6. พิจารณาผลการดำเนินงานด้านความรับผิดชอบต่อสังคมและสิ่งแวดล้อม
โดยให้ข้อเสนอแนะในการจัดกิจกรรมเพื่อช่วยเหลือสังคมและสิ่งแวดล้อม
ซึ่งเป็นส่วนหนึ่งของการกำกับดูแลกิจการที่ดี แสดงออกถึงความรับผิดชอบต่อสังคมและสิ่งแวดล้อม
และควรให้การสนับสนุนและประชาสัมพันธ์สู่สาธารณชนต่อไป

7. พิจารณาส่งเสริมและสนับสนุนให้คณะกรรมการบริษัทฯ
ประเมินผลการปฏิบัติงานของคณะกรรมการบริษัททั้งคณะ กรรมการรายบุคคล
และคณะกรรมการชุดย่อย ปีละ 1 ครั้ง
เพื่อนำผลประเมินมาใช้สำหรับพัฒนาการปฏิบัติหน้าที่ของกรรมการต่อไป

8. กำกับดูแลและสนับสนุนให้บริษัทฯ จัดการประชุมสามัญผู้ถือหุ้นอย่างโปร่งใส
โดยคำนึงถึงสิทธิและความเท่าเทียมกันของผู้ถือหุ้นทุกกลุ่ม ส่งผลให้บริษัทฯ
ได้รับผลการประเมินคุณภาพการจัดประชุมสามัญผู้ถือหุ้น (AGM Checklist)
ที่จัดโดยสมาคมส่งเสริมผู้ลงทุนไทย เท่ากับคะแนนร้อยละ 100 ถือว่าอยู่ในระดับ
“ดีเยี่ยมและสมควรเป็นตัวอย่าง”

คณะกรรมการธรรมาภิบาลของบริษัทฯ มีความมุ่งมั่นที่จะพัฒนาระบบการกำกับดูแลกิจการของบริษัทฯ
อย่างต่อเนื่อง ควบคู่ไปกับความรับผิดชอบต่อสังคมและสิ่งแวดล้อม
เพื่อส่งเสริมและยกระดับมาตรฐานให้บริษัทฯ
มีหลักการกำกับดูแลกิจการที่ดีเป็นที่ยอมรับในระดับสากลต่อไป

[]

(นายวีระศักดิ์ สุตัณฑวิบูลย์)

ประธานคณะกรรมการธรรมาภิบาล

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท กรุงเทพประกันภัย จำกัด (มหาชน) เป็นผู้รับผิดชอบต่องบการเงินของ บริษัท
กรุงเทพประกันภัย จำกัด (มหาชน) และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบาย
การบัญชีที่เหมาะสมและถือปฏิบัติอย่างสม่ำเสมอและใช้ดุลยพินิจอย่างระมัดระวัง
และหลักการประมาณการที่สมเหตุสมผลในการจัดทำงบการเงิน
รวมทั้งให้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทฯ จัดให้มีและดำรงรักษาไว้ซึ่งระบบควบคุมภายในที่มีประสิทธิผล
และระบบบริหารความเสี่ยงที่เหมาะสมและมีประสิทธิภาพ เพื่อให้มั่นใจอย่างมีเหตุผลว่า
การบันทึกข้อมูลทางบัญชีมีความถูกต้อง ครบถ้วน ทันเวลา และเพียงพอต่อการดูแลรักษาทรัพย์สิน
ป้องกันการทุจริตหรือการดำเนินการที่ผิดปกติ
การเปิดเผยรายการที่เกี่ยวโยงกันหรือที่อาจมีความขัดแย้งทางผลประโยชน์ รวมทั้ง
มีการปฏิบัติตามกฎหมายและกฏระเบียบที่เกี่ยวข้อง
โดยมอบหมายให้คณะกรรมการตรวจสอบซึ่งประกอบด้วยกรรมการอิสระเป็นผู้ดูแลรับผิดชอบและรายงานผลต่อคณะกรรมการบริษัทฯอย่างสม่ำเสมอ
โดยความเห็นของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทฯ มีความเห็นว่า ระบบการควบคุมภายในของบริษัทฯ
มีความเพียงพอและเหมาะสม
สามารถให้ความเชื่อมั่นอย่างมีเหตุผลต่อความเชื่อถือได้ของงบการเงินของบริษัทฯ ณ วันที่ 31
ธันวาคม 2563 ซึ่งผู้สอบบัญชีของบริษัทฯ ได้ตรวจสอบตามมาตรฐานการสอบบัญชีที่รับรองทั่วไป
และแสดงความเห็นว่างบการเงินแสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญ
ตามมาตรฐานการรายงานทางการเงิน
ซึ่งผู้สอบบัญชีได้ตรวจสอบและแสดงความเห็นไว้ในรายงานของผู้สอบบัญชีซึ่งแสดงไว้ในรายงานประจำปีนี้แล้ว

[]

(นายชัย โสภณพนิช)

ประธานกรรมการ

[]

[]

[]